Kotihoito-ohje potilaalle, jolla on Suprathel -tekoihoa.

|  |  |
| --- | --- |
| Kuvaus: | Haavalle laitetun Suprathel -tekoihon hoito-ohje |

Teillä on ihonottokohdan / palovamma-alueen suojana Suprathel®- tekoihoa. Suprathel® on sulava huokoinen kalvo, joka muuttuu läpinäkyväksi pian haavalle asettamisen jälkeen.

Kalvon suojaksi on asetettu leikkaussalissa rasvaverkkosidos tai rei`itetty silikoniverkko. Antakaa sidoksen olla paikoillaan, kunnes se alkaa itsestään irrota haavan parantuessa. Irronnutta rasva- tai silikoniverkkoa tulee leikata reunoilta irti.

Rasvaverkko/silikoniverkko on suojattava mekaaniselta rasitukselta ja likaantumiselta ohuella kierresidoksella, jonka voi tarvittaessa vaihtaa.

Suprathelilla® peitetyn haavan suihkuttaminen on sallittua, kun verkkosidos on kokonaan irronnut.

Fysioterapia ja nivelten liikuttelu on tärkeää lääkärin antamien ohjeiden mukaan.

Ottakaa yhteys lääkäriin, jos haava-alueella on

* märkäistä eritystä
* lisääntyvää kipua, turvotusta ja punoitusta, tai Teillä on kuumetta

Parantunutta haava-aluetta tulee rasvaverkon irtoamisen jälkeen rasvata usein. Aluksi öljymäinen rasva (Ceridal®) on helpompi levittää ja imeytyy paremmin ohuelle haava-alueelle. Ihon vahvistuessa voitte siirtyä käyttämään tavallista perusvoidetta.

Parantunut haava-alue on suojattava auringolta aurinkovoiteella, jossa suojakerroin on vähintään 20 tai mieluummin suojattava vaatteilla ensimmäisen ihosiirteen laiton jälkeisen vuoden ajan. Näin vältytään ihosiirrealueen pigmenttimuutoksilta.